V skladu z Zakonom o gospodarskih zbornicah (Ur.l. RS, 60/2006), na osnovi programskih nalog GZS

pri pospeševanju inovacijske dejavnosti (10. člen Statuta GZS z dne 22.11.2006 in 14.03.2007), in skladno s programom spodbujanja razvoja in inovacij »Inovativna Slovenija«, je Upravni odbor GZS Območne zbornice Posavje, Krško, dne 13. 2. 2017 sprejel

#### **PRAVILNIK**

#### **O PODELJEVANJU PRIZNANJ GZS ZA INOVACIJE**

#### **V POSAVSKI REGIJI**

**Uvodne določbe**

Partnerja projekta »Priznanje GZS za inovacije« sta Ministrstvo za gospodarski razvoj in tehnologijo (v nadaljevanju MGRT) ter SPIRIT, Javna agencija (v nadaljevanju SPIRIT).

**1. člen**

S tem pravilnikom se določijo merila, način in postopek zbiranja, ocenjevanja ter podeljevanja priznanj za inovativne dosežke na območju Območne zbornice Posavje, Krško (v nadaljevanju OZP).

**2. člen**

Priznanja po tem pravilniku se podeljujejo za inovacije, ki so bile prijavljene na razpis OZP.

**3. člen**

Inovacije po tem pravilniku so definirane v skladu s pravili OECD kot sledi:

- inovacija predstavlja proces spreminjanja zamisli v izdelek, postopek ali storitev oziroma

 proces preoblikovanja ustvarjalnosti v dobiček;

- inovacije zajemajo nove izdelke, postopke in storitve ter bistveno izboljšane izdelke,

 postopke in storitve. Inovacija je uvedena, ko se pojavi na trgu (inovacija izdelka, storitve)

 ali uporabi v okviru postopka (inovacija postopka). Izdelek, storitev ali postopek morajo biti

 novi ali bistveno izboljšani za podjetje, ni pa nujno, da so novi na trgu;

- inovacije vključujejo vrsto znanstvenih, tehnoloških, organizacijskih, finančnih in

 gospodarskih aktivnosti;

- inovacija temelji na rezultatih novega tehnološkega razvoja, novih kombinacij že obstoječih

 tehnologij ali uporabi drugega znanja, ki ga je pridobilo podjetje.

Inovacija je tehnološka in netehnološka koristna novost, ki jo za tako opredelijo odjemalci.

Koristnost novosti v praksi se dokazuje z uspešno prodajo na domačem ali mednarodnem trgu, v primeru koristne uporabe v organizaciji, kjer je nastala, pa s podatki uporabnikov.

**4. člen**

Vsaka gospodarska družba, podjetje, samostojni podjetnik posameznik, samostojni inovator ali druga

organizacijska oblika (v nadaljevanju predlagatelj) lahko kandidira za priznanje po tem Pravilniku s

prijavo na osnovi razpisa, ki je zaključen do začetka meseca aprila tekočega leta.

**5. člen**

**Priznanja**

Zbornica podeljuje priznanja avtorjem ali skupinam avtorjev inovacij za njihov inovacijski predlog ter

predlagateljem, ki so inovacijo realizirale.

O vrsti priznanja odloča končna ocena skladno z navodili za ocenjevanje, ki so določeni v Prilogi 1, ki je sestavni del tega pravilnika.

Priznanja za inovacije so:

* zlato priznanje
* srebrno priznanje
* bronasto priznanje
* zahvala za prispevek na področju inovativnosti

Na listini priznanja so podatki: stopnja priznanja, ime in priimek avtorja oz. soavtorjev inovacije, naziv predlagatelja oz. predlagateljev, naziv inovacije, datum ter podpisa predsednika Komisije za inovacije in predsednika OZP. Listina zahvale vsebuje ime in priimek avtorja oz. soavtorjev, naziv predlagatelja, datum ter podpisa predsednika Komisije za inovacije in predsednika OZP.

Podjetje prejme uokvirjeno priznanje, vsak od avtorjev pa svoje priznanje v ustrezni mapi z logotipom GZS OZ. Zahvalo v ustrezni mapi z logotipom GZS OZ prejmejo podjetje in avtorji.

**6. člen**

**(Izbor komisije za ocenjevanje ter ocenjevanje)**

OZP v skladu z razpisom zbira prijave inovacij na osnovi tega pravilnika in jih pripravi za ocenjevanje.

O predlogih odloča Komisija za inovacije, ki jo na osnovi strokovnih področij prejetih prijav inovacij predlaga strokovna služba OZP. Komisijo za inovacije potrdi Upravni odbor OZP. Po potrebi se OZP s Strokovno službo GZS, odgovorno za področje inovativnosti, posvetuje glede dopolnitve komisije z novim članom, ki lahko izhaja iz druge regije. Pri delovanju komisije za inovacije sodelujeta tudi predstavnik OZP ter 2 predstavnika GZS (strokovne službe, odgovorne za področje inovativnosti ter službe za varstvo okolja).

Komisija na podlagi sprejetega pravilnika in kriterijev za ocenjevanje predlogov inovacij podeli zlata, srebrna in bronasta priznanja ter zahvale. Komisija lahko neustrezne inovacijske prijave zavrne, z ustrezno utemeljitvijo.

Prijave so podane na obrazcu, ki je v prilogi št. 2.

**7. člen**

Ocenjevalna komisija prispele predloge razvrsti v 4 kategorij inovacij:

* **Produktne inovacije** (Proizvod ali storitev, ki je nov ali bistveno izboljšan. Vključuje znatne izboljšave tehničnih specifikacij, sestavnih delov in materialov, programske opreme v izdelku, prijaznost do uporabnika ali druge funkcionalne značilnosti)
* **Procesne inovacije** (Nov ali bistveno izboljšan proizvodni proces oz. postopek. To vključuje pomembne spremembe v tehniki, opremi in / ali programski opremi).
* **Trženjske inovacije** (Nov način trženja, ki vključuje pomembne spremembe v oblikovanju proizvoda ali embalaže, promocijske predstavitve, promocijo izdelkov ali cen).
* **Organizacijske inovacije** (Nove organizacijske metode v poslovnih praksah, v organizaciji delovnega mesta ali pri zunanjih odnosih).

Možne so tudi kombinacije teh štirih kategorij.

Vsako leto lahko OZP skladno z dogovorom s Strokovno službo GZS, odgovorno za področje inovativnosti, določi poseben inovacijski izziv, katerega rešujejo inovacije ne glede na kategorijo iz prejšnjega odstavka. Z inovacijskim izzivom OZP pozove skupino inovatorjev ali skupino inovacij, ki se jih posebej izpostavi oz. nagradi na podelitvah priznanj za inovacije.

Komisija izvede ocenjevanje in usklajevanje ocen skladno s Poslovnikom o delu komisij, izračuna končne ocene inovacijskih prijav ter določi vrsto priznanj na podlagi navodil za ocenjevanje, ki so opredeljeni v Prilogi 1 tega pravilnika. Ocenjevalna komisija je pri svojem delu avtonomna, njene odločitve pa so dokončne.

Če pri katerem od članov ocenjevalne komisije pri ocenjevanju inovacijskega predloga pride do konflikta njegovih osebnih ali poslovnih interesov, kar posledično vpliva na objektivnost njegovega ocenjevanja, se mora ta član **sam izločiti iz komisije pri ocenjevanju spornega predloga.**

Predlog za izločitev člana ocenjevalne komisije v primeru iz prejšnjega odstavka tega člena, lahko poda tudi posamezni član ocenjevalne komisije. Predlog za izločitev je sprejet, če zanj glasuje večina vseh članov ocenjevalne komisije.

Po potrebi lahko ocenjevalna komisija k svojemu delu povabi tudi strokovnjake zunanjih institucij, ki lahko opravijo ogled inovacij.

**8. člen**

Ocenjevalna komisija vrednoti inovacijske prijave po naslednjih kriterijih:

1. **Inventivnost**

**1.1. Izvirnost:** V kolikšni meri inovacija presega/odstopa od poznanega stanja v podjetju, v državi ali v svetu ali od obstoječih razvojnih smernic podjetja. Kolikšna je uporabna vrednost inovacije za končne uporabnike v primerjavi z obstoječimi/dosedanjimi rešitvami, lastnimi ali konkurenčnimi.

**1.2. Zaščita novosti:** ali jeinvencija varovana s patentom, ali je v postopku pridobivanja patentne zaščite, ali je invencija varovana s poslovno skrivnostjo ali z drugimi oblikami varovanja …

1. **Gospodarski rezultati**

**2.1. Doseženi in pričakovani gospodarski rezultati:**

Gospodarska vrednost inovacije za podjetje (v EUR in v %), povečanje tržnega deleža, povečanje dobička, znižanje stroškov poslovanja, nova delovna mesta, povečana BDV/zaposlenega, prihodki od prodaje pravic intelektualne lastnine, …

**2.2. Doseženi in pričakovani nefinančni rezultati:**

Druge koristi za podjetje, ki (še) niso finančno merljive, druge koristne novosti, ki jih kot take opredelijo odjemalci (uporabniki), design (industrijsko oblikovanje), zvestoba blagovni znamki, druge koristne novosti, ki prinašajo dobrobit družbi Izkazan pomen inovacije za družbeno okolje, navezava inovacije na uveljavljene blagovne znamke (domače in tuje) – co-branding, možnost prenosa inovacije v druga okolja, drugo (novi pristopi, novi tržni kanali, idr).

1. **Trajnostni vidik**

**3.1. Trajnostni učinki inovacije na inovacijski sistem:** Inovacijski proces je vzpodbudil razvoj invencijsko-inovacijskega sistema v podjetju, okrepil kompetence podjetja za hiter razvoj ideje do uvedbe na trg, privabil/zadržal talentirane posameznike, spodbudil prenosa znanja in razvoj kompetenc, vzpodbudil razvoj timskega dela, vzpodbudil interdisciplinarnost pri inoviranju, vzpodbudil sodelovanje z znanstveno-raziskovalnimi inštitucijami in univerzami, vzpodbudil sodelovanje z uporabniki pri razvoju novosti, ipd.

**3.2. Okoljski vidiki**

Ugodni vplivi inovacije na snovno kroženje, krožno gospodarstvo, ugodni vplivi inovacije na razvoj podjetja (na delovno okolje, na varnost pri delu), ugodni vplivi na okolje izven podjetja (globalni, regionalni, lokalni vplivi), vpliv inovacije na učinkovito rabo vode in/ali energije, zmanjševanje emisij toplogrednih plinov, ravnanje v in po življenjskem ciklu inovacije, vpliv inovacije na okolje (naravno in družbeno), …

Za podelitev priznanja se upoštevajo inovacije, ki izpolnjujejo omenjene tri kriterije iz tega pravilnika in so uspešno uporabljene v praksi, vendar so bile v praktični uporabi največ dve leti pred letom, ki ga zajema razpis GZS.

**9. člen**

OZP javno razglasi prejemnike priznanj za inovacije najkasneje v mesecu juniju.

Na osnovi odločitve Komisije za inovacije OZP dostavi do 30. maja Strokovni službi GZS odgovorni za

področje inovativnosti popolno dokumentacijo o treh najbolje ocenjenih zlatih inovacijah, ki se potegujejo za priznanje na nacionalni ravni.

V kolikor na posamezno območno oz. regionalno gospodarsko zbornico prispe 20 inovacij ali več, lahko OZ organizacijski enoti GZS, odgovorni za področje inovativnosti predložijo en dodaten zlati inovacijski predlog (skupaj 4 zlate inovacijske predloge) ter za vsakih nadaljnjih 10 še po en dodaten zlat inovacijski predlog.

OZP lahko za nacionalni nivo predlaga dodatni inovacijski predlog tudi v primeru, če skupno število inovacij ne dosega praga iz 3. odstavka 9. člena, vendar pod naslednjimi pogoji:

- Inovacijski predlog mora biti ocenjen z zlatim priznanjem in s končno oceno ne sme zaostajati za zlatimi priznanji, ki na nacionalni nivo napredujejo znotraj redne kvote

- Dodatno imenovanje mora biti obrazloženo (zakaj dodaten projekt, kakšna je kvaliteta dodatnega inovacijskega predloga, kakšna je vpliv inovacijskega predloga na širše okolje) s strani Komisije.

Po prejemu obrazložitve in popolne prijavne dokumentacije za dodatni inovacijski predlog se sestane 3-članska komisija GZS, ki določa člane nacionalne komisije za inovacije ter sprejema odločitev o sprejetju ali zavrnitvi dodatnega inovacijskega predloga. 3-članska komisija GZS pri odločevanju o sprejetju dodatnega inovacijskega predloga daje prednost podjetjem, ki niso kandidati za priznanja v okviru redne kvote. Slednji kriterij je vpeljan z namenom spodbujanja inovativnosti med najširšo gospodarsko javnostjo.

OZP posredujejo končen seznam kandidatov za nacionalno priznanja in njihovo popolno dokumentacijo kandidatov za nacionalna priznanja organizacijski enoti GZS, odgovorni za področje inovativnosti.

Vse prispele vloge se v celoti obravnavajo kot poslovna skrivnost.

**10. člen**

Inovator, ki prejme priznanje GZS za inovacijo v Sloveniji, si s tem pridobi pravico uporabe priznanja v komercialne in publicistične namene.

**11. člen**

Pravice iz 10. člena tega pravilnika prenehajo, če pride do njihove zlorabe.

Za zlorabo se šteje:

- zavajanje Komisije z dajanjem neresničnih podatkov,

- uporaba priznanja GZS v namene, ki niso povezani z inovacijo,

- podajanje netočnih informacij glede stopnje priznanja oz. nivoja priznanja (regionalni, nacionalni).

**12. člen**

V kolikor prejemnik priznanja ali diplome tudi po opozorilu ne preneha z zlorabo podeljenega priznanja, ima OZP pravico zahtevati sodno prepoved uporabe podeljenega priznanja v skladu z 10. členom tega pravilnika oziroma odvzem priznanja.

**13. člen**

Ta pravilnik začne veljati z dnem njegovega sprejema.

Z dnem začetka veljave tega pravilnika, preneha veljati Pravilnik o podeljevanju priznanj in diplom

inovacijam v OZ Posavje, Krško ki ga je Upravni odbor OZP sprejel februarja 2016.

Direktor GZS OZ Posavje, Krško Predsednik UO GZS OZ Posavje, Krško

Darko Gorišek, l.r. Martin Novšak, l.r.

Krško, 13. 2. 2017

Priloga:

Navodila za ocenjevanje inovacijskih prijav

Prijavni obrazec

PRILOGA 1

K PRAVILNIKU O PODELJEVANJU PRIZNANJ GZS INOVACIJAM,

ki ga je sprejel UO OZ Posavje, Krško na seji, 13. februarja 2017.

#### **NAVODILA ZA OCENJEVANJE INOVACIJSKIH PRIJAV**

1. Vsak član ocenjevalne komisije ocenjuje inovacijski predlog po vseh kriterijih, navedenih v 8. členu Pravilnika o podeljevanju priznanj GZS inovacijam.
2. Posamezni kriteriji se ocenjujejo glede na stopnjo izpolnjevanja kriterija z ocenami med 5 in 10. **Ocenjevalne lestvice so osnova za ocenjevanje, na končno oceno posameznega ocenjevalnega sklopa pa vpliva tudi celovitost vseh navedenih dejstev.**

**2.1. Inventivnost**

**Izvirnost**

V kolikšni meri inovacija presega/odstopa od poznanega stanja v podjetju, v državi ali v svetu ali od obstoječih razvojnih smernic podjetja. Kolikšna je uporabna vrednost inovacije (vključno z oblikovanjem – design) za končne uporabnike v primerjavi z obstoječimi/dosedanjimi rešitvami, lastnimi ali konkurenčnimi.

**Zaščita novosti**

* Invencija varovana s patentom
	+ Že pridobljena patentna zaščita (kje: EU, ZDA, Slovenija, drugod)
	+ V postopku pridobivanja patentne zaščite (kje: EU, ZDA, Slovenija, drugod)
	+ Opravljena je mednarodna poizvedba o novosti na pristojni instituciji (EPO ipd.)
	+ Patentna zaščita ni možna
* Invencija varovana s poslovno skrivnostjo
* Druge oblike varovanja (model, znamka…)

**Ocene**

Ocena 5: *Vsebina na temo kriterija je podana zelo neoprijemljivo*;

Ocena 6: Vsebina *na temo kriterija* je podana, *primerljivost z najboljšimi ali ciljnimi rešitvami pa ni razvidna;*

Ocena 7: *Navedeni so podatki, ki omogočajo primerljivost inovacije z obstoječimi/dosedanjimi rešitvami v podjetju in dokazujejo preseganje le-teh;*

Ocena 8: *Navedeni so podatki, ki omogočajo primerljivost inovacije z obstoječimi/dosedanjimi rešitvami v Sloveniji in dokazujejo preseganje le-teh; zagotovljena je tudi zaščita novosti;*

Ocena 9: *Navedeni so podatki, ki omogočajo primerljivost inovacije z obstoječimi/dosedanjimi rešitvami v svetu in dokazujejo* ***doseganje*** *le-teh; zagotovljena je tudi zaščita novosti;*

Ocena 10: *Navedeni so podatki, ki omogočajo primerljivost inovacije z obstoječimi/dosedanjimi rešitvami v svetu in dokazujejo* ***preseganje*** *le-teh; zagotovljena je tudi zaščita novosti.*

**2.2 Gospodarski rezultati in napovedi**

Kolikšna je gospodarska vrednost inovacije za podjetje (v EUR in v %), npr.:

* Povečanje prihodkov podjetja, kratko- in dolgoročno
* Povečanje tržnega deleža
* Nova delovna mesta
* Znižanje stroškov poslovanja
* Povečanje dobička
* Povečanje bruto dodane vrednosti na zaposlenega
* Prihodki od prodaje pravic intelektualne lastnine
* Design (industrijsko oblikovanja(, zvestoba blagovni znamki
* Druge koristi za podjetje, ki (še) niso finančno merljive
* Druge koristne novosti, ki jih kot take opredelijo odjemalci(uporabniki)
* Druge koristne novosti, ki prinašajo dobrobit družbi
* Novi pristopi v vodenju organizacije oz. poslovnih procesov
* Drugi nefinančni rezultati inovacije.

**Ocene**

Ocena 5: *Vsebina na temo kriterija je podana zelo neoprijemljivo*;

Ocena 6: Vsebina *na temo kriterija* je podana, *ni pa podanih jasnih podatkov o pozitivnih učinkih inovacije;*

Ocena 7: *Podana je vsebina, merljivi in primerljivi rezultati, ki dokazujejo pozitivni učinek inovacije na nivoju podjetja;*

Ocena 8: *Podana je vsebina, merljivi in primerljivi rezultati, ki dokazujejo pozitivni učinek inovacije za podjetje v primerjavi s panogo v Sloveniji;*

Ocena 9: *Podana je vsebina, merljivi in primerljivi rezultati, ki dokazujejo pozitivni učinek inovacije za podjetje v primerjavi s panogo v svetu;*

*Ocena 10: Podana je vsebina, merljivi in primerljivi rezultati, ki dokazujejo izjemne pozitivne učinke inovacije v primerjavi s panogo v svetu.*

**2.3 Trajnostni vidik inoviranja**

**Trajnostni učinki inovacije na inovacijski sistem**

Inovacijski proces je

* spodbudil sistem podpore inovativnosti v podjetju
* spodbudil interdisciplinarnost in heterogenost pri inoviranju (timsko delo)
* oblikoval oz. okrepil lastni razvojni oddelek podjetja
* okrepil sposobnost privabiti oz. zadržati talente
* spodbudil prenos znanja in razvoj kompetenc
* okrepil kompetence podjetja za hiter razvoj ideje do uvedbe na trg
* vzpodbudil razvoj timskega dela
* vzpodbudil sodelovanje z znanstveno-raziskovalnimi inštitucijami in univerzami …
* vzpodbudil sodelovanje z uporabniki pri razvoju novosti,
* spodbudil nastanek novih poslovnih/razvojnih modelov
* drugo:

**Korekturni pribitek/odbitek**

Korekturni odbitek **– 0,40**:

*ni podane vsebine oz. iz vsebine je razvidno, da ima inovacija izrazito negativen vpliv na trajnostni razvoj;*

Korekturni odbitek **– 0,20**:

*Podana je* *vsebina, iz katere je razvidno, da ima inovacija blag negativen vpliv na trajnostni razvoj;*

Korekturni pribitek **+** **0**:

*Podana je vsebina, iz katere je razvidno, da inovacija nima vpliva na trajnostni razvoj;*

Korekturni pribitek **+ 0,20**:

*Podana je vsebina, iz katere je razvidno, da inovacija izboljšuje trajnostni razvoj;*

Korekturni pribitek **+ 0,40**:

*Podana je vsebina in jasni rezultati o pomembnih učinkih inovacije na izboljšanje trajnostnega razvoja.*

**Okoljski vidiki:**

* vpliv inovacije na snovno kroženje, krožno gospodarstvo
* vpliv inovacije na učinkovito rabo vode in/ali energije
* zmanjšanje emisij TGP
* ravnanje v in po življenjskem ciklu
* vpliv inovacije na okolje (naravno in družbeno)
* vpliv inovacije na varnost pri delu
* drugo.

Korekturni odbitek **– 0,40**:

*ni podane vsebine oz. iz vsebine je razvidno, da ima inovacija izrazito negativen vpliv na okolje;*

Korekturni odbitek **– 0,20**:

*Podana je* *vsebina, iz katere je razvidno, da ima inovacija blag negativen vpliv na okolje;*

Korekturni pribitek **+** **0**:

*Podana je vsebina, iz katere je razvidno, da inovacija nima vpliva na okolje;*

Korekturni pribitek **+ 0,20**:

*Podana je vsebina, iz katere je razvidno, da inovacija izboljšuje okolje;*

Korekturni pribitek **+ 0,40**:

*Podana je vsebina in jasni rezultati o pomembnih učinkih inovacije na izboljšanje okolja.*

**Če v prijavi pri kriterijih 1. Inventivnost in 2. Gospodarski rezultati ni utemeljitve, se kriterij oceni z oceno 5.**

**Če v prijavi ni utemeljitve pri podkriterijih Trajnostnega vidika inoviranja, se poda korekturni odbitek -0,40 za vsak neutemeljen podkriterij (-0,40 za trajnostne učinke ter -0,40 za okoljske vidike).**

Končno oceno predstavlja povprečjeocen kriterijev 1. Inventivnost in 2. Gospodarski rezultati, kateri se prišteje oz. odšteje korekturni pribitek/odbitek Trajnostnega vidika inoviranja:

* Zlato priznanje se podeli za končno oceno 9 ali več;
* Srebrno priznanje se podeli za končno oceno, ki je večja ali enaka 8 in manjša od 9;
* Bronasto priznanje se podeli za končno oceno, ki je večja ali enaka 7,4 in manjša od 8.

Za inovacije, za katere je očitno, da niso bile deležne organizirane in profesionalne podpore, lahko komisija zgoraj navedene kriterije zniža za 10% tako, da:

• zlato priznanje podeli za končno oceno 8,1 ali več,

• srebrno priznanje podeli za končno oceno, ki je večja ali enaka 7,2 in manjša od 8,1,

• bronasto priznanje podeli za končno oceno, ki je večja ali enaka 6,7 in manjša od 7,2.